กรุงเทพมหานคร เดินหน้าปรับปรุงภูมิทัศน์ริมคลองแสนแสบ คืนคลองสวย น้ำใส สร้างแลนด์มาร์คแห่งใหม่ดึงดูดนักท่องเที่ยว
นางศิลปสวย ระวีแสงสูรย์ ปลัดกรุงเทพมหานคร เปิดเผยว่า กรุงเทพมหานครได้เดินหน้าพัฒนาพื้นที่คลองแสนแสบ คลองสาขา รวมทั้งพื้นที่โดยรอบอย่างต่อเนื่อง  ครอบคลุมพื้นที่ 21 เขต โดยแบ่งการพัฒนาออกเป็นมิติด้านต่างๆ ได้แก่ ด้านสิ่งแวดล้อม เช่น การจัดการขยะและความเป็นระเบียบเรียบร้อย ดูแลคุณภาพน้ำ มลพิษทางอากาศและเสียง ด้านคุณภาพชีวิต เช่น ความปลอดภัยในชีวิตและทรัพย์สิน ความสะดวกสบายในการเดินทาง ด้านสังคม เช่น การมีส่วนร่วมจากทุกภาคส่วน ความสัมพันธ์ของชุมชนและด้านเศรษฐกิจ เช่น การสร้างโอกาสและอาชีพ พัฒนาแหล่งท่องเที่ยวให้เป็นแลนด์มาร์คที่สร้างชื่อเสียง ซึ่งหลายสำนักงานเขตได้จัดทำแผนพัฒนาปรับปรุงภูมิทัศน์คลองแสนแสบ คลองสาขาและบริเวณโดยรอบ เพื่อเป็นแหล่งท่องเที่ยวแห่งใหม่ ให้ประชาชนในพื้นที่ได้ใช้เป็นสถานที่พักผ่อนหย่อนใจ อาทิ เขตปทุมวัน ดำเนินการปรับปรุงพื้นที่ริมทางเดินเลียบคลองแสนแสบบริเวณท่าเรือสะพานหัวช้าง ให้เป็นแหล่งท่องเที่ยวแนว Street Art และบริเวณดังกล่าวยังเป็นเส้นทางเดินเที่ยวไปยังร้านกาแฟบรรยากาศริมคลอง ต่อเนื่องไปยังพิพิธภัณฑ์บ้านไทย จิม ทอมป์สัน ได้ ทั้งนี้ ขอความร่วมมือประชาชนร่วมเป็นส่วนหนึ่ง ของการคืนสภาพแวดล้อมที่ดีให้กับคลองแสนแสบ ให้กลับมามีความสะอาด สวยงาม สมกับเป็นคลองสายหลักของกรุงเทพฯ ด้วยการไม่ทิ้งขยะลงในลำน้ำ ไม่ปลูกสิ่งก่อสร้างรุกล้ำริมคลอง รวมทั้งปรับปรุงที่อยู่อาศัยริมคลองให้มีความเป็นระเบียบเรียบร้อย เพื่อคลองแสนแสบได้กลับมาสวยงามอีกครั้ง